বিজেপির রাজনৈতিক ফায়দা তোলার চেষ্টা বন্ধ করে সারদা, রোজভ্যালি, অ্যালকেমিস্ট-সহ ভুঁইফোঁড় অর্থলগ্নি সংস্থার কেলেঙ্কারিতে জড়িতদের দ্রুত গ্রেফতার, বিচার এবং প্রতারিতদের টাকা ফেরতের দাবি জানিয়ে প্রধানমন্ত্রী নরেন্দ্র মোদীকে চিঠি দিলেন রাজ্যের বিরোধী দলনেতা আব্দুল মান্নান। চিঠিতে তাঁর অভিযোগ, সুপ্রিম কোর্ট সারদা-কাণ্ডে সিবিআই তদন্তের নির্দেশ দেওয়ার পরে প্রায় পাঁচ বছর পেরিয়ে গেলেও তদন্তে ঢিলেমি চলছে। সাধারণ মানুষের হয়রানিও বাড়ছে। সারদা-কাণ্ডে সিবিআই তদন্তের দাবিতে আদালতে অন্যতম আবেদনকারী ছিলেন মান্নান নিজেই। তিনি শুক্রবার বলেন, ‘‘বিজেপি, তৃণমূল, কংগ্রেস বা সিপিএম কোনও দলের নাম করে আমরা মামলা করিনি। সুপ্রিম কোর্টও তার নির্দেশে বলেছিল, গরিব মানুষের টাকা কোথায় গেল এবং কারা এই গোটা যড়যন্ত্রের সঙ্গে জড়িত, সিবিআই তা খুঁজে বার করুক। কিন্তু বিজেপি সর্বোচ্চ আদালতের নির্দেশ নিয়েও রাজনীতি করেছে। এ রাজ্যে তৃণমূল ছেড়ে এবং অস‌মে কংগ্রেস ছেড়ে দুই নেতা বিজেপিতে যোগ দেওয়ার পরে তাঁদের বিরুদ্ধে সিবিআই আর কোনও পদক্ষেপ করেনি। ঝাড়খণ্ডের এক নেতার নামও আছে।’’ বিজেপির রাজনৈতিক ফায়দা না দেখে ‘নিরপেক্ষ তদন্ত’ দ্রুত শেষ করার জন্য প্রধানমন্ত্রীর হস্তক্ষেপ চেয়েছেন বিরোধী দলনেতা।